«Ես աչք չունեմ էդ շենքի վրա, բայց ալամ աշխարհի աչքը վրեն է»,-ավագանու նիստերից մեկի ընթացքում ասաց Սամվել Բալասանյանը: Երկրագիտական թանգարանին շենքը հանձնելու որոշումը ոգևորել է թանգարանի աշխատակիցներին: Շուրջ 25 հազար ցուցանմուշներ արկղերի մեջ էին պահվում, որոնցից շատերը 30 տարի է` չեն էլ բացվել: Թե ինչ վիճակում են տասնամյակներ շարունակ ձմռան ցրտերն ու խոնավությունը «վերապրած» ցուցանմուշները, թանգարանի աշխատակիցներն էլ չգիտեն: Պետբյուջեով թանգարանին տարեկան հատկացվում է մոտ 19 միլիոն դրամ, որի մեջ են մտնում աշխատողների աշխատավարձն ու կոմունալ ծախսերը, իսկ կողմնակի եկամուտ թանգարանը չունի: Գյումրիում նախարար Լիլիթ Մակունցը ակնարկեց, որ թանգարանի նոր շենքը վերանորոգելու միակ տարբերակն այս պահին դրամահավաքն է, միայն 2019թ-ին է հնարավոր պետբյուջեից որոշակի հատկացումներ անել: